સમાંતરે બીજા સંપ્રદાયો સાથે પણ વાટાઘાટો ચાલુ હતી, પણ બીજા કોઈના આવવાથી ઓમકારનાથનો પ્રભાવ ઘટવાનો નહોતો એટલે ભક્તજનોનો પ્રવાહ ‘શિવધામ આશ્રમ’ તરફ જ ફંટાયેલો રહે તો કરોડોનું રોકાણ માથે પડે. આના કરતાં બ્રિજનાથ થોડાઘણા અનુયાયીઓને ફોડીને અમારી તરફ લઈ આવે તો એકલા પડેલા ઓમકારનાથ આપોઆપ અમારા શરણે આવવાના, પછી ચાંદી જ ચાંદી! બ્રિજનાથનો ઉપયોગ તો તેમને અહીં લાવવા પૂરતો છે... તેનામાં ઓમનું ગજું નથી. જુઓને, આવતા સોમવારથી નર્મદાતટે આરંભાનારી કથા વિશે ભાવિકોમાં કેટલો ઉત્સાહ છે. એકાદ ભક્તે તો પોતાના ખર્ચે અખબારમાં ઓમના ફોટો સાથે જાહેરાત આપી છે. ગામેગામ રિક્ષા પણ ફરતી થઈ. ના, ઓમને પ્રચાર-પ્રસારમાં રસ નથી હોતો, તેના નામે લોકો ખેંચાતા આવે છે. ઓમનો એવો પ્રભાવ છે. બીજો ઓમમાં દોષ પણ શું છે? ઉઘાડી કિતાબ જેવું જીવન છે તેનું.